BEM คาดรายได้ปี 59 โตกระโดด เตรียมดัน “แบงคอก เมโทร เน็ทเวิร์คส์” เข้าตลาด
BEM คาดรายได้ปี 59 โตกระโดด หลังเปิดทางด่วนศรีรัช-วงแหวนฯ อีกทั้งโครงการรถไฟฟ้าสีม่วง เตรียมดัน “แบงคอก เมโทร เน็ทเวิร์คส์” เข้าตลาดหุ้นอย่างเร็วปี 60 
5 ม.ค. 2559

นายปลิว ตรีวิศวเวทย์ ประธานกรรมการบริหาร บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เปิดเผยว่า บริษัทคาดว่ารายได้ปีนี้จะเติบโตอย่างก้าวกระโดด  เนื่องจากในช่วงครึ่งปีหลังนี้จะเปิดโครงการทางพิเศษสายศรีรัช-วงแหวนรอบนอกกรุงเทพมหานคร ซึ่งเป็นทางพิเศษถนนกาญจนาภิเษก รวมระยะทาง 17 กิโลเมตร คาดจะเปิดใช้บริการได้ในช่วงปลายเดือนก.ค.59 หรือต้นเดือนส.ค.59 รวมถึงโครงการรถไฟฟ้าสายสีม่วง ช่วงบางใหญ่-เตาปูน ระยะทาง 23 กิโลเมตร รวม 16 สถานี มีจำนวนรถไฟ 21 ขบวน คาดจะเปิดให้บริการในช่วงเดือนก.ค.59
ทั้งนี้ บริษัทถือว่ามีความพร้อมด้านการลงทุนในโครงการต่างๆ ซึ่งรัฐบาลก็อยู่ระหว่างการอนุมัติโครงการใหม่ๆเพิ่มเติม เช่น มอเตอร์เวย์ และทางด่วน อีกทั้งยังมีโครงการรถไฟฟ้าสายสีชมพู สายสีน้ำเงิน สายสีเหลือง และสายสีแดง ที่จะเกิดขึ้นในอนาคต อีกทั้งบริษัทมีหนี้สินต่อทุน (D/E) อยู่ที่ 1.3 เท่า ทำให้ยังสามารถกู้ยืมจากสถาบันทางการเงินได้อีกมาก ขณะที่มองโอกาสขยายธุรกิจไปยังกลุ่มประเทศประชาคมเศรษฐกิจอาเซียน (AEC) ซึ่งอยู่ระหว่างการศึกษาถึงความเป็นไปได้ โดยเฉพาะในเมียนมาร์ ที่เบื้องต้นจะร่วมมือกับพันธมิตรท้องถิ่นเพื่อเข้าไปรับงาน
ขณะที่บริษัทเตรียมเสนอผู้ถือหุ้นอนุมัติจ่ายปันผล สำหรับผลประกอบการงวดปี 58 ที่คาดว่าจะมีกำไรสุทธิ หลังมีการควบรวมกิจการทำให้ฐานะทางการเงินแข็งแกร่ง โดยจะเสนอในการประชุมผู้ถือหุ้นในช่วงเดือนเม.ย.59
นอกจากนี้บริษัท BEM เตรียมผลักดันบริษัท  แบงคอก เมโทร เน็ทเวิร์คส์ จำกัด (BMN) บริษัทลูกซึ่งเป็นผู้บริหารจัดการพื้นที่ร้านค้าในรถไฟฟ้าใต้ดิน เข้าจดทะเบียนในตลาดหลักทรัพย์แห่งประเทศไทย (SET) อย่างเร็วในช่วงปี 60 หลังต้องการสร้างความแข็งแกร่งของธุรกิจก่อนเข้าจดทะเบียนในตลาดหุ้น ขณะที่เป้าหมายรายได้ของ BMN ในปีนี้เติบโต 10% ตามรายได้โฆษณาและพื้นที่ค้าปลีกที่เพิ่มขึ้น
สำหรับรายได้ของ BMN ในปีนี้ตั้งเป้าเติบโต 10% จาก 450-470 ล้านบาทในปีก่อน ซึ่งเป็นการเติบโตในทิศทางเดียวกับอุตสาหกรรมสื่อโฆษณาในสถานีรถไฟฟ้าที่คาดว่าเติบโต 10% โดยจะมาจากรายได้ค่าโฆษณาที่เพิ่มขึ้นจากการปรับเพิ่มค่าโฆษณาในบางพื้นที่ที่มีการสัญจรหนาแน่นเฉลี่ยอยู่ที่ 5-10% ต่อปี อีกทั้งบริษัทยังเพิ่มพื้นที่ค้าปลีกอีก 2 สถานีในปีนี้ ได้แก่ สถานีลาดพร้าว และสถานีศูนย์วัฒนธรรม ซี่งมีกำหนดเปิดให้บริการในไตรมาส 3/59 ทำให้สิ้นปีนี้จะมีพื้นที่ค้าปลีกในสถานีรถไฟฟ้าทั้งหมดเป็น 7 สถานี จากปีก่อนมี 5 สถานี
นอกจากนี้ในไตรมาส 3/59 บริษัทเข้าไปบริหารพื้นที่โฆษณาบนทางด่วนโครงการพิเศษสายศรีรัช-วงแหวนรอบนอกกรุงเทพมหานคร ซึ่งทำให้รายได้ของบริษัทเพิ่มขึ้นอีกในปีนี้
อนึ่ง BMN มีธุรกิจ 3 ประเภท ได้แก่ การให้เช่าพื้นที่โฆษณาในสถานีรถไฟฟ้า การบริหารพื้นที่เช่าร้านค้าปลีก และการให้เช่าพื้นที่ในสถานีรถไฟฟ้าเพื่อติดตั้งอุปกรณ์ส่งสัญญาณโทรศัพท์เคลื่อนที่